ग्रामीण भारत में दूध से लोगों को खाद्य सुरक्षा ही नहीं पोषण सुरक्षा भी मिलती है। अगर किसी किसान के पास दूध देने वाली एक गाय या भैंस भी है तो वह आत्‍महत्‍या नहीं करेगा। क्‍योंकि दूध उसके लिए प्रतिदिन की आय और उसके परिवार के लिए खाद्य सुरक्षा उपलब्‍ध कराता है। डेयरी सेक्‍टर से आने वाली ग्रामीण आय के वितरण में अंतर भी काफी कम है। असमानता का पैमाना- गिनी कॉ-एफिशिएंट भी इस बात की तसदीक करता है। साफ है कि दूध के स्रोत के स्‍वामित्‍व से अधिकांश ग्रामीण आबादी जुड़ी हुई है। इस सेक्‍टर से आने वाली आय से अधिकांश लोग लाभान्वित होते हैं। इससे यह भी साफ है कि इस सेक्‍टर की प्रगति से ग्रामीण अर्थव्‍यवस्‍था का अधिक संतुलित विकास संभव होगा।